D Heidi Abel hett nooch  dr Matura am Maidligymnasium und nooch dr Usbildig a dr Kunschtgwärbschuel z Basel zeerscht als Operatrice und Asagerin bi dr Basler Radio- und Kabelgsellschaft Radibus gschafft und denne als Asagerin, vor allem aber au Moderatorin und Redaktorin fyr verschideni Sändige bim Schwyzer Färnsee z Zyri. Si isch e Fernsehfrau vo dr erschte Stund bim dämzumoll junge Schwyzer Färnsee und e prägends Gsicht vom Färnsee vor dytsche Schwyz (DRS) gsi.